දේශයේ අසිරිමත් මහා සංස්කෘතික මංගල්‍යය වන සිංහල සහ දෙමළ අලුත් අවුරුද්ද රටවැසි සියලු ජනතාවට සාමය සතුට සෞභාග්‍ය සපිරි මෙන්ම නිරෝගීත්මත් කාලපරිච්ඡේදයක් වේවායි ජනාධිපති ගෝඨාභය රාජපක්ෂ ප්‍රාර්ථනා කරනවා.ලොව පුරා පැතිර යන රෝග කාරකයක් අප රටට ද පිවිසීම නිසා මුතුන්මිත්තන්ගේ සමයේ පවා නොඇසු තරමේ ආපදාවකට අප දැන් මුහුණ දී සිටින බව අලුත් අවුරුදු සුබපැතුම් පණිවිඩය නිකුත් කරමින් ජනාධිපතිවරයා පෙන්වා දෙනවා.එමෙන්ම සාමුහික උත්සව මෙවර පැවැත්විය නොහැකි වන්නේ සමාජ දුරස්ථභාවය පවත්වා ගැනීමේ අවශ්‍යතාව සෞඛ්‍ය අංශ විසින් දැඩිව අවධාරණය කර ඇති බැවින් බවයි ජනාධිපතිවරයා පෙන්වා එන්නේ.රටට සහ ජාතියට එල්ල වන ඕනෑම අභියෝගයකට මුහුණදීමට ස්වෙච්ඡාවෙන් ඒකරාශී වන ජනතාවක් ලෙස මේ උත්සව සමයේදී ද සමාජ දුරස්ථභාවය පවත්වාගනිමින් මෙම රෝග කාරකය පැතිර යාම වැළැක්වීමට කැපවන මෙන් ජනාධිපතිවරයා ජනතාවගෙන් ඉල්ලා සිටිනවා.මේ වනවිට එළඹ ඇත්තේ සොබාදහම හා බද්ධවීමේ අවශ්‍යතාව වඩාත් දැනෙන මොහොතක් බව පෙන්වා දෙන ජනාධිපතිවරයා පවුලේ සාමාජිකයන් පමණක් එක්ව මෙවර අවුරුදු චාරිත්‍ර ඉටුකරන ලෙස දැනුම් දෙනවා.අලුත් අවුරුදු සතුටේ සැබෑ හිමිකරුවන් කුඩා දූ පුතුන් වන අතර මෙවර අලුත් අවුරුදු සැණකෙළිවලට සීමා පැනවී ඇති නමුත් දරුවන්ට අවුරුදු සතුට භුක්ති විදිමට අප අවස්ථාව සැලසිය යුතු බව ජනාධිපතිවරයා නිකුත් කළ අලුත් අවුරුදු පණිවිඩයේ වැඩිදුරටත් සඳහන්.ජනාධිපතිවරයා නිකුත් කළ අලුත් අවුරුදු පණිවුඩය පහතින්..